Predkladacia správa 

Materiál „Návrh na poskytnutie investičnej pomoci pre SAMSUNG Electronics Slovakia s.r.o., so sídlom Hviezdoslavova 807, 924 27 Galanta“ sa predkladá na rokovanie vlády SR ako iniciatívny materiál.
SAMSUNG Electronics Slovakia s.r.o. podala 24. januára 2012 na Ministerstvo hospodárstva SR podľa § 12 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci na realizáciu investičného zámeru „Modernizácia výroby                   na výrobu nových modelov LED televízorov a príprava na zavedenie nového typu 3D, SMART               a OLED televízorov“ v katastrálnom území Galanta, okres Galanta.
Vzhľadom na prerušenie rokovania vlády SR zo dňa 7. 3. 2012 k návrhu na poskytnutie investičnej pomoci pre SAMSUNG Electronics Slovakia s.r.o. a potreby stanoviska Európskej komisie k povinnosti kumulácie realizácie investičného zámeru a zároveň tvorby nových pracovných miest (odkazujeme na prípad N 473/2008 Španielsko – LIP – Ford Espaňa), Ministerstvo hospodárstva SR opätovne pristúpilo k rokovaniam so SAMSUNG Electronics Slovakia s.r.o. 
Vzhľadom na vysokú dynamiku elektrotechnického odvetvia, SAMSUNG Electronics Slovakia s.r.o. prehodnotil parametre investičného zámeru a zároveň Ministerstvo hospodárstva SR za výhodnejších podmienok ako tých, za ktorých SAMSUNG Electronics Slovakia s.r.o. investičný zámer podával prehodnotilo parametre investičného zámeru s jasným cieľom konsolidácie verejných financií a so zvýšením pozitívneho prínosu znížením požadovanej výšky investičnej pomoci.  

Realizácia aktualizovaného investičného zámeru vo výške 70 000 000 Eur je rozložená na obdobie rokov 2011 – 2014. V priamej súvislosti s investičným zámerom sa zachová 760 existujúcich pracovných miest počas šiestich rokov, ktoré by boli v súvislosti s dynamikou odvetvia a zachovaním konkurencieschopnosti žiadateľa zrušené. Podrobnejšie informácie o investičnom zámere sú uvedené v materiáli.

V súvislosti s investičným zámerom žiadateľ požaduje poskytnutie investičnej pomoci vo výške 19 800 000 Eur, z toho formou:

· úľavy na dani z príjmu vo výške 19 800 000 Eur.
Požadovaná investičná pomoc spĺňa definičné znaky investičnej pomoci, cieľom ktorej je podpora modernizácie výroby na výrobu nových modelov LED televízorov a príprava na zavedenie nového typu 3D, SMART a OLED televízorov v existujúcom výrobnom závode. 


Z odborného posudku k investičnému zámeru, ktorý vypracovala Slovenská agentúra pre rozvoj investícií a obchodu vyplýva, že SAMSUNG Electronics Slovakia s. r. o., má predpoklad splniť všeobecné podmienky na poskytnutie investičnej pomoci podľa zákona o investičnej pomoci a osobitné podmienky podľa § 30a zákona č. 595/2003 Z. z. o dani z príjmov v znení neskorších predpisov. 

Predkladaný materiál bol predmetom medzirezortného pripomienkového konania, ako aj rokovania s Ministerstvom financií SR. Pripomienky sú zapracované v materiáli a na rokovanie vlády SR sa predkladá bez rozporov.

Predkladaný materiál má nepriamy dopad na štátny rozpočet a verejné financie, pozitívny dopad na podnikateľské prostredie a sociálne vplyvy, ktoré sú uvedené v doložke vplyvov. 

